作者：汪元量
词牌/韵律：莺啼序

paragraphs: 檀栾宫墙数仞，敞朱帘绣户。
正春暖、飘拂和风，衮入红尘香雾。
见丝柳青青，袅娜如学宫腰舞。
有黄莺、恰恰飞来，一梭金羽。
小巧身儿，锦心绣口，圆滑遽如许。
避人，渐飞入琼林藏身，桃杏深处。
对银屏、珠圆翠陈，隔叶底、恣歌金缕。
忽群妃，拍手惊飞，奋然高举。
晓来雨湿，花娜柳垂，误投罗网去。
缓缓访、六宫寻问，玉纤争握。
放入金笼，眼娇眉妩。
身如旅琐，无心求友。
烟窗分影光阴里，听蛮声，似怨还如诉。
青山隔断，红妆满眼，谁怜一匊。
幽恨难吐，沉香拂拂。
亭北阑干，已得君王顾。
但暗忆、西湖美景，雨色晴光，入翠穿红，巧转娇语。
莺莺休怨天家，已赠金衣公子。
生前号这恩荣，物类将何补。
娇黄白奏词臣，为尔翻成，太平乐府。